L 119/104
SL
Uradni list Evropske unije
5.5.2023
(7)
Nekateri izdelki se ne uporabljajo kot živilo in zanje se uporabljajo manj stroge ali nobene mejne vrednosti za določeno onesnaževalo.
Za zagotovitev učinkovitega uveljavljanja mejnih vrednosti za onesnaževala v teh živilih je za navedena živila primerno določiti ustrezne določbe o označevanju.
(8)
Nekatere vrste rib s poreklom iz baltskega območja lahko vsebujejo visoke vrednosti dioksinov, dioksinom podobnih polikloriranih bifenilov (PCB) in dioksinom nepodobnih PCB.
Znaten delež navedenih vrst rib iz baltskega območja ni skladen z mejnimi vrednostmi in bi bil zato izključen iz prehrane, če bi se uporabile mejne vrednosti.
Vendar lahko izključitev rib iz prehrane negativno vpliva na zdravje prebivalstva v baltskem območju.
(9)
Latvija, Finska in Švedska imajo vzpostavljene sisteme, ki zagotavljajo, da so končni potrošniki obveščeni o prehranskih priporočilih za opredeljene ranljive skupine prebivalstva, v skladu s katerimi naj bi omejili uživanje rib iz baltskega območja, da bi se izognili zdravstvenim tveganjem.
Zato je primerno ohraniti odstopanje za Latvijo, Finsko in Švedsko, ki jim omogoča, da dovolijo dajanje na njihove trge za končnega potrošnika brez časovne omejitve nekaterih vrst rib s poreklom iz baltskega območja, katerih vrednosti dioksinov in/ali dioksinom podobnih PCB in/ali dioksinom nepodobnih PCB so višje od vrednosti, določenih v tej uredbi.
Da bi Komisija lahko spremljala razmere, bi ji morale Latvija, Finska in Švedska še naprej letno poročati o sprejetih ukrepih za učinkovito obveščanje končnih potrošnikov o prehranskih priporočilih in zagotovitev, da se ribe in proizvodi iz njih, ki niso skladni z mejnimi vrednostmi, ne dajo na trg v drugih državah članicah, pa tudi o učinkovitosti navedenih ukrepov.
(10)
Kljub uporabi dobrih praks prekajevanja v največji možni meri, sedanje mejne vrednosti za policiklične aromatske ogljikovodike (PAH) v več državah članicah niso dosegljive v nekaterem tradicionalno prekajenem mesu in mesnih izdelkih ter tradicionalno prekajenih ribah in ribiških proizvodih, kadar praks prekajevanja ni mogoče spremeniti, ne da bi se pri tem znatno spremenile organoleptične lastnosti živila.
Če bi se uporabljale mejne vrednosti, bi takšni tradicionalno prekajeni proizvodi izginili s trga, kar bi povzročilo zaprtje številnih malih in srednjih podjetij.
To velja za nekatero tradicionalno prekajeno meso in prekajene mesne izdelke na Irskem, v Španiji, na Hrvaškem, Cipru, v Latviji, na Poljskem, Portugalskem, Slovaškem, Finskem in Švedskem ter nekatere tradicionalno prekajene ribe in prekajene ribiške proizvode v Latviji, na Finskem in Švedskem.
Zato bi bilo treba odstopanje za lokalno proizvodnjo in potrošnjo za nekatero tradicionalno prekajeno meso in prekajene mesne izdelke ter tradicionalno prekajene ribe in prekajene ribiške proizvode brez časovne omejitve ohraniti samo v navedenih državah članicah.
(11)
Države članice morajo zbirati in sporočati podatke o uradnem nadzoru in spremljanju onesnaževal v skladu z načrti nadzora in posebnimi zahtevami glede uradnega nadzora onesnaževal iz Delegirane uredbe Komisije (EU) 2022/931 (3) in Izvedbene uredbe Komisije (EU) 2022/932 (4).
Za nekatera posebna onesnaževala, za katera je potrebnih več podatkov o prisotnosti, se priporoča, da države članice, nosilci živilske dejavnosti in druge zainteresirane strani spremljajo in sporočajo podatke o prisotnosti ter poročajo o napredku pri uporabi preventivnih ukrepov, da bi Komisija lahko ocenila potrebo po spremembi obstoječih ukrepov ali sprejetju dodatnih ukrepov.
Iz istih razlogov je primerno tudi, da države članice Komisiji sporočijo informacije, ki so jih zbrale v zvezi z drugimi onesnaževali.
(3) Delegirana uredba Komisije (EU) 2022/931 z dne 23. marca 2022 o dopolnitvi Uredbe (EU) 2017/625 Evropskega parlamenta in Sveta z določitvijo pravil za izvajanje uradnega nadzora v zvezi z onesnaževali v živilih (UL L 162, 17.6.2022, str. 7).
(4) Izvedbena uredba Komisije (EU) 2022/932 z dne 9. junija 2022 o enotnih praktičnih ureditvah za izvajanje uradnega nadzora v zvezi z onesnaževali v živilih ter posebni dodatni vsebini večletnih nacionalnih načrtov nadzora in posebnih dodatnih ureditvah za njihovo pripravo (UL L 162, 17.6.2022, str. 13).